**รายงานของผู้สอบบัญชีรับอนุญาต**

เสนอผู้ถือหุ้นของบริษัท พลังงานบริสุทธิ์ จำกัด (มหาชน)

**ความเห็น**

ข้าพเจ้าเห็นว่า งบการเงินรวมและงบการเงินเฉพาะกิจการแสดงฐานะการเงินรวมของบริษัท พลังงานบริสุทธิ์ จำกัด (มหาชน) (บริษัท) และบริษัทย่อย (กลุ่มกิจการ) และฐานะการเงินเฉพาะกิจการของบริษัท ณ วันที่ 31 ธันวาคม พ.ศ. 2567 และผลการดำเนินงานรวมและผลการดำเนินงานเฉพาะกิจการ รวมถึงกระแสเงินสดรวมและกระแสเงินสดเฉพาะกิจการสำหรับปีสิ้นสุดวันเดียวกัน   
โดยถูกต้องตามที่ควรในสาระสำคัญตามมาตรฐานการรายงานทางการเงิน

**งบการเงินที่ตรวจสอบ**

งบการเงินรวมและงบการเงินเฉพาะกิจการประกอบด้วย

* งบฐานะการเงินรวมและงบฐานะการเงินเฉพาะกิจการ ณ วันที่ 31 ธันวาคม พ.ศ. 2567
* งบกำไรขาดทุนเบ็ดเสร็จรวมและงบกำไรขาดทุนเบ็ดเสร็จเฉพาะกิจการสำหรับปีสิ้นสุดวันเดียวกัน
* งบการเปลี่ยนแปลงส่วนของเจ้าของรวมและงบการเปลี่ยนแปลงส่วนของเจ้าของเฉพาะกิจการสำหรับปีสิ้นสุดวันเดียวกัน
* งบกระแสเงินสดรวมและงบกระแสเงินสดเฉพาะกิจการสำหรับปีสิ้นสุดวันเดียวกัน และ
* หมายเหตุประกอบงบการเงินรวมและงบการเงินเฉพาะกิจการซึ่งประกอบด้วยนโยบายการบัญชีที่มีสาระสำคัญและหมายเหตุ  
  เรื่องอื่น ๆ

**เกณฑ์ในการแสดงความเห็น**

ข้าพเจ้าได้ปฏิบัติงานตรวจสอบตามมาตรฐานการสอบบัญชี ความรับผิดชอบของข้าพเจ้าได้กล่าวไว้ในส่วนของความรับผิดชอบของผู้สอบบัญชีต่อการตรวจสอบงบการเงินรวมและงบการเงินเฉพาะกิจการในรายงานของข้าพเจ้า ข้าพเจ้ามีความเป็นอิสระ  
จากกลุ่มกิจการและบริษัทตามประมวลจรรยาบรรณของผู้ประกอบวิชาชีพบัญชี รวมถึงมาตรฐานเรื่องความเป็นอิสระที่กำหนดโดย สภาวิชาชีพบัญชีในส่วนที่เกี่ยวข้องกับการตรวจสอบงบการเงินรวมและงบการเงินเฉพาะกิจการ และข้าพเจ้าได้ปฏิบัติตาม  
ความรับผิดชอบด้านจรรยาบรรณอื่นๆ ตามประมวลจรรยาบรรณดังกล่าว ข้าพเจ้าเชื่อว่าหลักฐานการสอบบัญชีที่ข้าพเจ้าได้รับเพียงพอและเหมาะสมเพื่อใช้เป็นเกณฑ์ในการแสดงความเห็นของข้าพเจ้า

**ข้อมูลและเหตุการณ์ที่เน้น**

ข้าพเจ้าขอให้สังเกตหมายเหตุประกอบงบการเงินข้อ 2 ซึ่งอธิบายถึงฐานะการเงินและผลการดำเนินงานของกลุ่มกิจการและบริษัท รวมถึงการดำเนินการในการจัดหาแหล่งเงินทุนเพื่อเสริมสภาพคล่องและแผนการจัดหาแหล่งเงินทุนเพิ่มเติมเพื่อใช้ในการดำเนินงาน ทั้งนี้ความเห็นของข้าพเจ้าไม่ได้เปลี่ยนแปลงไปเนื่องจากเรื่องที่ข้าพเจ้าให้ข้อสังเกตนี้

**เรื่องสำคัญในการตรวจสอบ**

เรื่องสำคัญในการตรวจสอบคือเรื่องต่างๆ ที่มีนัยสำคัญที่สุดตามดุลยพินิจเยี่ยงผู้ประกอบวิชาชีพของข้าพเจ้าในการตรวจสอบ  
งบการเงินรวมและงบการเงินเฉพาะกิจการสำหรับรอบระยะเวลาปัจจุบัน ข้าพเจ้าได้นำเรื่องเหล่านี้มาพิจารณาในบริบทของการตรวจสอบงบการเงินรวมและงบการเงินเฉพาะกิจการโดยรวมและในการแสดงความเห็นของข้าพเจ้า ทั้งนี้ ข้าพเจ้าไม่ได้แสดงความเห็นแยกต่างหากสำหรับเรื่องเหล่านี้

|  |  |
| --- | --- |
| **เรื่องสำคัญในการตรวจสอบ** | **วิธีการตรวจสอบ** |
| **การประเมินการด้อยค่าของลูกหนี้การค้าและลูกหนี้ตามสัญญาเช่าเงินทุน** |  |
| อ้างอิงหมายเหตุประกอบงบการเงินข้อ 12 เรื่องลูกหนี้การค้า และหมายเหตุประกอบงบการเงินข้อ 13 ลูกหนี้ตามสัญญาเช่าเงินทุน ณ วันที่ 31 ธันวาคม พ.ศ. 2567 กลุ่มกิจการรับรู้ลูกหนี้การค้าและลูกหนี้ตามสัญญาเช่าเงินทุนตามมูลค่าบัญชีก่อนการรับรู้ค่าเผื่อผลขาดทุนด้านเครดิตที่คาดว่าจะเกิดขึ้นจำนวน 9,499 ล้านบาท และจำนวน 9,971 ล้านบาท ตามลำดับ ในงบการเงินรวม ซึ่งคิดเป็นร้อยละ 9.86 และร้อยละ 10.35 ของสินทรัพย์รวมในงบการเงินรวม ตามลำดับ ทั้งนี้ กลุ่มกิจการ รับรู้ค่าเผื่อผลขาดทุนด้านเครดิตที่คาดว่าจะเกิดขึ้นสำหรับลูกหนี้การค้าจำนวน 1,552 ล้านบาท และสำหรับลูกหนี้ตามสัญญาเช่าเงินทุนจำนวน 615 ล้านบาท ในงบการเงินรวมสำหรับปี พ.ศ. 2567  ผู้บริหารได้ประเมินการด้อยค่าของลูกหนี้การค้าและลูกหนี้ตามสัญญาเช่าเงินทุนโดยการใช้วิจารณญาณในการประเมินข้อสมมติที่เกี่ยวกับความเสี่ยงในการผิดนัดชำระหนี้และอัตรา การขาดทุนที่คาดว่าจะเกิดขึ้น และพิจารณาเลือกปัจจัยที่ส่งผล ต่อการคำนวณการด้อยค่าบนพื้นฐานของข้อมูลในอดีตของ กลุ่มกิจการและสภาวะแวดล้อมทางตลาดที่เกิดขึ้น รวมทั้งการคาดการณ์เหตุการณ์ในอนาคตที่ส่งผลกระทบต่อความสามารถในการจ่ายชำระของลูกหนี้การค้าและลูกหนี้ตามสัญญาเช่าเงินทุนทุกสิ้นรอบระยะเวลารายงาน  ข้าพเจ้าให้ความสนใจในเรื่องการประเมินการด้อยค่าของลูกหนี้การค้าและลูกหนี้ตามสัญญาเช่าเงินทุน เนื่องจากการประเมินการด้อยค่าดังกล่าวเกี่ยวข้องกับการใช้วิจารณญาณของผู้บริหารในการประเมินความเสี่ยงการผิดนัดชำระหนี้และอัตราการขาดทุนที่คาดว่าจะเกิด และส่งผลกระทบต่อผลการดำเนินงานของกลุ่มกิจการอย่างมีนัยสำคัญ | ข้าพเจ้าปฏิบัติงานดังต่อไปนี้เพื่อประเมินการประมาณค่าเผื่อ ผลขาดทุนด้านเครดิตของลูกหนี้การค้าและลูกหนี้ตามสัญญาเช่าเงินทุนที่จัดทำโดยผู้บริหาร   * หารือกับผู้บริหารเพื่อทำความเข้าใจวิธีการเกี่ยวกับการกำหนดข้อสมมติและข้อมูลที่ใช้ในการประมาณการค่าเผื่อผลขาดทุนด้านเครดิตของลูกหนี้การค้าและลูกหนี้ตามสัญญาเช่าเงินทุน * ประเมินความสมเหตุสมผลของวิธีการ ข้อสมมติที่สำคัญ และประเมินความน่าเชื่อถือของข้อมูลที่ใช้ในการประมาณการ ค่าเผื่อผลขาดทุนดังกล่าว * ทดสอบความน่าเชื่อถือของรายงานวิเคราะห์อายุของลูกหนี้การค้าและลูกหนี้ตามสัญญาเช่าเงินทุน โดยตรวจสอบความถูกต้องของการแยกอายุของลูกหนี้การค้าและลูกหนี้ตามสัญญาเช่าเงินทุนจากรายการขายสินค้าและให้บริการที่ยังไม่ได้รับชำระกับเอกสารประกอบรายการ * ทดสอบการคำนวณค่าเผื่อผลขาดทุนด้านเครดิตที่คาดว่าจะเกิดขึ้นของลูกหนี้การค้าและลูกหนี้ตามสัญญาเช่าเงินทุน   จากผลการปฏิบัติงานดังกล่าว ข้าพเจ้าพบว่าข้อสมมติฐานสำคัญที่ผู้บริหารใช้ในการประมาณค่าเผื่อผลขาดทุนด้านเครดิตที่คาดว่าจะเกิดขึ้นของลูกหนี้การค้าและลูกหนี้ตามสัญญาเช่าเงินทุนมีความสมเหตุสมผลและสอดคล้องกับหลักฐานสนับสนุน |
|  |  |

|  |  |
| --- | --- |
| **เรื่องสำคัญในการตรวจสอบ** | **วิธีการตรวจสอบ** |
| **การประเมินค่าเผื่อการลดลงของมูลค่าสินค้าคงเหลือ ให้เป็นมูลค่าสุทธิที่จะได้รับ** |  |
| อ้างอิงหมายเหตุประกอบงบการเงินข้อ 15 เรื่อง สินค้าคงเหลือ ณ วันที่ 31 ธันวาคม พ.ศ. 2567 กลุ่มกิจการรับรู้สินค้าคงเหลือตามมูลค่าบัญชีก่อนรับรู้ค่าเผื่อการปรับลดมูลค่าของสินค้าคงเหลือให้เป็นมูลค่าสุทธิที่จะได้รับ จำนวน 7,835 ล้านบาท ในงบการเงินรวม ซึ่งคิดเป็นร้อยละ 8.14 ของสินทรัพย์รวม ในงบการเงินรวม ในการพิจารณามูลค่าสุทธิของสินค้าคงเหลือ ณ วันสิ้นปี กลุ่มกิจการรับรู้ค่าเผื่อการลดลงมูลค่าของสินค้าคงเหลือให้เป็นมูลค่าสุทธิที่จะได้รับจำนวน 3,567 ล้านบาท  ในงบการเงินรวม ซึ่งโดยส่วนใหญ่เป็นสินค้าคงเหลือของธุรกิจผลิตและจำหน่ายแบตเตอรี่ไฟฟ้า  ผู้บริหารคำนวณมูลค่าสุทธิที่จะได้รับของสินค้าคงเหลือจากราคาที่คาดว่าจะขายได้หักด้วยต้นทุนในการทำต่อให้เสร็จและต้นทุนที่เกิดขึ้นเพื่อทำให้ขายได้ โดยพิจารณาจากปัจจัย เช่น ราคาขายในตลาดปัจจุบัน แนวโน้มของตลาด และคาดการณ์ต้นทุนในการจำหน่าย เป็นต้น  ข้าพเจ้าให้ความสนใจในเรื่องการคำนวณค่าเผื่อการลดลงของมูลค่าสินค้าคงเหลือให้เป็นมูลค่าสุทธิที่จะได้รับ เนื่องจากสินค้าคงเหลือเป็นรายการที่มีสาระสำคัญต่อสินทรัพย์รวมของกลุ่มกิจการ รวมทั้งการประเมินมูลค่าสินค้าคงเหลือให้เป็นมูลค่าสุทธิที่จะได้รับเป็นประมาณการที่อาศัยวิจารณญาณและประสบการณ์ของฝ่ายบริหาร ดังนั้น ความเหมาะสมของมูลค่าสินค้าคงเหลือจึงขึ้นอยู่กับการใช้วิจารณญาณและข้อมูลต่าง ๆ ที่เกี่ยวข้อง | ข้าพเจ้าปฏิบัติงานดังต่อไปนี้เพื่อประเมินค่าเผื่อการลดลงของมูลค่าสินค้าคงเหลือให้เป็นมูลค่าสุทธิที่จะได้รับซึ่งจัดทำโดยผู้บริหาร   * ทำความเข้าใจนโยบายการบัญชีและประเมินวิธีการที่ ฝ่ายบริหารใช้ในการประมาณการค่าเผื่อการลดลงของมูลค่าสินค้าคงเหลือให้เป็นมูลค่าสุทธิที่จะได้รับ * ประเมินความเหมาะสมและสอบถามผู้บริหารในเชิงทดสอบเกี่ยวกับหลักเกณฑ์และข้อมูลประกอบการตัดสินใจของ ฝ่ายบริหาร ซึ่งใช้ในการประมาณการค่าเผื่อการลดลงของมูลค่าสินค้าคงเหลือให้เป็นมูลค่าสุทธิที่จะได้รับโดยพิจารณาจากข้อมูลที่เกิดขึ้นในอดีตรวมถึงการวิเคราะห์อายุของสินค้าคงเหลือ * ทดสอบความน่าเชื่อถือของรายงานวิเคราะห์อายุของสินค้าคงเหลือ โดยตรวจสอบความถูกต้องของการแยกอายุสินค้าคงเหลือจากรายการเคลื่อนไหววันสุดท้ายของสินค้าคงเหลือกับเอกสารประกอบรายการ * ทดสอบความถูกต้องของจำนวนเงินสุทธิที่คาดว่าจะได้รับจากราคาขาย (ราคาขายสุทธิจากค่าใช้จ่ายในการขาย) ของสินค้าคงเหลือ ณ วันสิ้นปีกับใบกำกับภาษีขายล่าสุด บัญชีราคาขายที่ได้รับการอนุมัติ ราคาขายของสินค้าใกล้เคียง และคาดการณ์ราคาขายที่จัดทำโดยผู้บริหาร และทดสอบคำนวณค่าเผื่อการลดราคาทุนของสินค้าคงเหลือให้เป็นมูลค่าสุทธิที่จะได้รับตามประมาณการจากหลักเกณฑ์ของฝ่ายบริหาร   จากผลการปฏิบัติงานดังกล่าว ข้าพเจ้าพบว่าหลักเกณฑ์ที่ใช้ในการประมาณการค่าเผื่อการลดลงของมูลค่าสินค้าคงเหลือให้เป็นมูลค่าสุทธิที่จะได้รับ มีความสมเหตุสมผลตามหลักฐานประกอบรายการ |
|  |  |

|  |  |
| --- | --- |
| **เรื่องสำคัญในการตรวจสอบ** | **วิธีการตรวจสอบ** |
|  |  |
| **การประเมินการด้อยค่าของค่าความนิยม** |  |
|  |  |
| อ้างอิงหมายเหตุประกอบงบการเงินข้อ 23 เรื่องค่าความนิยม ณ วันที่ 31 ธันวาคม พ.ศ. 2567 กลุ่มกิจการรับรู้ค่าความนิยมตามมูลค่าบัญชีก่อนการรับรู้ค่าเผื่อการด้อยค่าจำนวน 964ล้านบาท ซึ่งคิดเป็นร้อยละ 1.00 ของมูลค่าของสินทรัพย์รวม ในงบการเงินรวม โดยค่าความนิยมจำนวน 920 ล้านบาท เกิดจากการซื้อธุรกิจผลิตและจำหน่ายแบตเตอรี่ไฟฟ้า ส่วนที่เหลือจำนวน 44 ล้านบาทส่วนใหญ่เกิดจากการซื้อธุรกิจอื่น ๆ ทั้งนี้ กลุ่มกิจการรับรู้ผลขาดทุนจากการด้อยค่าของค่าความนิยมที่เกิดจากการซื้อธุรกิจผลิตและจำหน่ายแบตเตอรี่ไฟฟ้าจำนวน 920 ล้านบาท และรับรู้ผลขาดทุนจากการด้อยค่าของสินทรัพย์สุทธิของ ธุรกิจผลิตและจำหน่ายแบตเตอรี่ไฟฟ้าจำนวน 2,433 ล้านบาท  คิดเป็นจำนวนเงินรวม 3,353 ล้านบาท ในงบการเงินรวมสำหรับปี พ.ศ. 2567  ผู้บริหารทดสอบการด้อยค่าของค่าความนิยมเป็นประจำทุกปี หรือเมื่อมีเหตุการณ์หรือสถานการณ์ที่บ่งชี้ว่าค่าความนิยม อาจเกิดการด้อยค่า โดยทดสอบการด้อยค่าของค่าความนิยมในระดับของหน่วยสินทรัพย์ที่ก่อให้เกิดเงินสด และคำนวณมูลค่าที่คาดว่าจะได้รับคืนด้วยวิธีมูลค่าจากการใช้ ซึ่งการคำนวณมูลค่าจากการใช้ต้องอาศัยดุลยพินิจที่สำคัญของผู้บริหารในการประมาณการผลการดำเนินงานในอนาคตและการประมาณการกระแสเงินสด รวมถึงการใช้อัตราการคิดลดที่เหมาะสมในการคิดลดประมาณการกระแสเงินสด ข้อสมมติฐานที่สำคัญที่ใช้ในการคำนวณมูลค่าจากการใช้ ประกอบด้วย   * อัตราการเติบโตของรายได้ และการเปลี่ยนแปลงของค่าใช้จ่ายต่าง ๆ ที่คาดว่าจะเกิดขึ้นของธุรกิจนั้น * อัตราคิดลดที่ใช้ในการคิดลดประมาณการกระแสเงินสด  ซึ่งคำนวณจากโครงสร้างเงินลงทุน ความเสี่ยงของอุตสาหกรรม และค่าเบต้าจากข้อมูลที่มีอยู่ในอุตสาหกรรม   ข้าพเจ้าให้ความสนใจในเรื่องมูลค่าของค่าความนิยมที่เกิดขึ้นจากการซื้อธุรกิจผลิตและจำหน่ายแบตเตอรี่ไฟฟ้าเนื่องจากความมีสาระสำคัญของตัวเลขและการกำหนดประมาณการมูลค่าจากการใช้ที่ต้องอาศัยข้อสมมติฐานในการคำนวณเป็นจำนวนมาก อีกทั้งการกำหนดข้อสมมติฐานดังกล่าวขึ้นอยู่กับวิจารณญาณที่สำคัญของผู้บริหารในการประเมินความเป็นไปได้ของแผนธุรกิจในอนาคต | ข้าพเจ้าปฏิบัติงานดังต่อไปนี้เพื่อประเมินการทดสอบการด้อยค่าของค่าความนิยมที่เกิดขึ้นจากการซื้อธุรกิจผลิตและจำหน่ายแบตเตอรี่ไฟฟ้า ซึ่งจัดทำโดยผู้บริหาร   * ประเมินความเหมาะสมของการระบุหน่วยสินทรัพย์ที่ก่อให้เกิดเงินสด * ประเมินความรู้ความสามารถ คุณสมบัติ และประสบการณ์ในอดีตของผู้เชี่ยวชาญที่ผู้บริหารใช้ * หารือกับผู้บริหารเพื่อทำความเข้าใจข้อสมมติฐานที่ผู้บริหารใช้ในการทดสอบการด้อยค่า และประเมินขั้นตอนในการทดสอบการด้อยค่ารวมถึงข้อสมมติฐานที่ใช้เพื่อให้มั่นใจว่าผู้บริหารใช้ขั้นตอนและข้อสมมติฐานดังกล่าวอย่างสมเหตุ สมผลและสอดคล้องกับลักษณะของธุรกิจ * สอบถามผู้บริหารในเชิงทดสอบเกี่ยวกับข้อสมมติฐานที่สำคัญที่ผู้บริหารใช้ในการทดสอบการด้อยค่าของค่า ความนิยม โดยเฉพาะข้อมูลที่เกี่ยวกับอัตราการเติบโตของรายได้ การเปลี่ยนแปลงของค่าใช้จ่ายต่าง ๆ ที่คาดว่าจะเกิดขึ้น และอัตราคิดลด รวมทั้งการเปรียบเทียบข้อสมมติฐานที่สำคัญกับแหล่งข้อมูลภายนอกที่น่าเชื่อถือได้และแผนธุรกิจที่ได้รับอนุมัติแล้ว * ประเมินความสมเหตุสมผลของแผนธุรกิจโดยเปรียบเทียบแผนธุรกิจของปี พ.ศ. 2567 กับผลลัพธ์ที่เกิดขึ้นจริง * ประเมินอัตราคิดลดโดยการพิจารณาเปรียบเทียบกับข้อมูลของบริษัทที่อยู่ในอุตสาหกรรมเดียวกันที่สามารถอ้างอิงได้จากแหล่งข้อมูลที่เปิดเผยโดยทั่วไปโดยผู้เชี่ยวชาญของผู้สอบบัญชี เพื่อประเมินว่าอัตราคิดลดที่ผู้บริหารใช้อยู่ในเกณฑ์ที่ใกล้เคียงกับบริษัทที่อยู่ในอุตสาหกรรมและสามารถยอมรับได้ * ประเมินหาปัจจัยที่มีผลต่อการวิเคราะห์ความอ่อนไหว และทดสอบการวิเคราะห์ความอ่อนไหวของข้อสมมติฐานที่สำคัญเพื่อประเมินผลกระทบที่เป็นไปได้จากการเปลี่ยนแปลงของข้อสมมติฐานดังกล่าว   จากผลการปฏิบัติตามวิธีดังกล่าว ข้าพเจ้าพบว่าข้อสมมติฐานสำคัญที่ผู้บริหารใช้มีความสมเหตุสมผลและอยู่ในช่วงที่ยอมรับได้ รวมทั้งสอดคล้องกับหลักฐานสนับสนุน |
|  |  |

**ข้อมูลอื่น**

กรรมการเป็นผู้รับผิดชอบต่อข้อมูลอื่น ข้อมูลอื่นประกอบด้วย ข้อมูลซึ่งรวมอยู่ในรายงานประจำปี แต่ไม่รวมถึงงบการเงินรวมและงบการเงินเฉพาะกิจการ และรายงานของผู้สอบบัญชีที่อยู่ในรายงานนั้น ข้าพเจ้าคาดว่าข้าพเจ้าจะได้รับรายงานประจำปีภายหลังวันที่ในรายงานของผู้สอบบัญชีนี้

ความเห็นของข้าพเจ้าต่องบการเงินรวมและงบการเงินเฉพาะกิจการไม่ครอบคลุมถึงข้อมูลอื่น และข้าพเจ้าไม่ได้ให้ความเชื่อมั่น  
ต่อข้อมูลอื่น

ความรับผิดชอบของข้าพเจ้าที่เกี่ยวเนื่องกับการตรวจสอบงบการเงินรวมและงบการเงินเฉพาะกิจการคือ การอ่านและพิจารณาว่าข้อมูลอื่นมีความขัดแย้งที่มีสาระสำคัญกับงบการเงินรวมและงบการเงินเฉพาะกิจการ หรือกับความรู้ที่ได้รับจากการตรวจสอบของข้าพเจ้า หรือปรากฏว่าข้อมูลอื่นมีการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่

เมื่อข้าพเจ้าได้อ่านรายงานประจำปี หากข้าพเจ้าสรุปได้ว่ามีการแสดงข้อมูลที่ขัดต่อข้อเท็จจริงอันเป็นสาระสำคัญ ข้าพเจ้าต้องสื่อสารเรื่องดังกล่าวกับคณะกรรมการตรวจสอบ

**ความรับผิดชอบของกรรมการต่องบการเงินรวมและงบการเงินเฉพาะกิจการ**

กรรมการมีหน้าที่รับผิดชอบในการจัดทำและนำเสนองบการเงินรวมและงบการเงินเฉพาะกิจการเหล่านี้โดยถูกต้องตามที่ควร  
ตามมาตรฐานการรายงานทางการเงิน และรับผิดชอบเกี่ยวกับการควบคุมภายในที่กรรมการพิจารณาว่าจำเป็น เพื่อให้สามารถจัดทำงบการเงินรวมและงบการเงินเฉพาะกิจการที่ปราศจากการแสดงข้อมูลที่ขัดต่อข้อเท็จจริงอันเป็นสาระสำคัญไม่ว่าจะเกิดจากการทุจริตหรือข้อผิดพลาด

ในการจัดทำงบการเงินรวมและงบการเงินเฉพาะกิจการ กรรมการรับผิดชอบในการประเมินความสามารถของกลุ่มกิจการและบริษัทในการดำเนินงานต่อเนื่อง เปิดเผยเรื่องที่เกี่ยวกับการดำเนินงานต่อเนื่อง (ตามความเหมาะสม) และการใช้เกณฑ์การบัญชีสำหรับการดำเนินงานต่อเนื่อง เว้นแต่กรรมการมีความตั้งใจที่จะเลิกกลุ่มกิจการและบริษัท หรือหยุดดำเนินงาน หรือไม่สามารถดำเนินงานต่อเนื่องต่อไปได้

คณะกรรมการตรวจสอบมีหน้าที่ช่วยกรรมการในการกำกับดูแลกระบวนการในการจัดทำรายงานทางการเงินของกลุ่มกิจการและบริษัท

**ความรับผิดชอบของผู้สอบบัญชีต่อการตรวจสอบงบการเงินรวมและงบการเงินเฉพาะกิจการ**

การตรวจสอบของข้าพเจ้ามีวัตถุประสงค์เพื่อให้ได้ความเชื่อมั่นอย่างสมเหตุสมผลว่างบการเงินรวมและงบการเงินเฉพาะกิจการโดยรวมปราศจากการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่ ไม่ว่าจะเกิดจากการทุจริตหรือข้อผิดพลาด และเสนอรายงานของผู้สอบบัญชีซึ่งรวมความเห็นของข้าพเจ้าอยู่ด้วย ความเชื่อมั่นอย่างสมเหตุสมผลคือความเชื่อมั่นในระดับสูง   
แต่ไม่ได้เป็นการรับประกันว่าการปฏิบัติงานตรวจสอบตามมาตรฐานการสอบบัญชีจะสามารถตรวจพบข้อมูลที่ขัดต่อข้อเท็จจริง  
อันเป็นสาระสำคัญที่มีอยู่ได้เสมอไป ข้อมูลที่ขัดต่อข้อเท็จจริงอาจเกิดจากการทุจริตหรือข้อผิดพลาด และถือว่ามีสาระสำคัญ  
เมื่อคาดการณ์อย่างสมเหตุสมผลได้ว่ารายการที่ขัดต่อข้อเท็จจริงแต่ละรายการ หรือทุกรายการรวมกันจะมีผลต่อการตัดสินใจ  
ทางเศรษฐกิจของผู้ใช้งบการเงินรวมและงบการเงินเฉพาะกิจการเหล่านี้

ในการตรวจสอบของข้าพเจ้าตามมาตรฐานการสอบบัญชี ข้าพเจ้าได้ใช้ดุลยพินิจเยี่ยงผู้ประกอบวิชาชีพและการสังเกต และสงสัยเยี่ยงผู้ประกอบวิชาชีพตลอดการตรวจสอบ การปฏิบัติงานของข้าพเจ้ารวมถึง

* ระบุและประเมินความเสี่ยงจากการแสดงข้อมูลที่ขัดต่อข้อเท็จจริงอันเป็นสาระสำคัญในงบการเงินรวมและงบการเงินเฉพาะกิจการ ไม่ว่าจะเกิดจากการทุจริตหรือข้อผิดพลาด ออกแบบและปฏิบัติงานตามวิธีการตรวจสอบเพื่อตอบสนองต่อความเสี่ยงเหล่านั้น และได้หลักฐานการสอบบัญชีที่เพียงพอและเหมาะสมเพื่อเป็นเกณฑ์ในการแสดงความเห็นของข้าพเจ้า ความเสี่ยง  
  ที่ไม่พบข้อมูลที่ขัดต่อข้อเท็จจริงอันเป็นสาระสำคัญซึ่งเป็นผลมาจากการทุจริตจะสูงกว่าความเสี่ยงที่เกิดจากข้อผิดพลาด เนื่องจากการทุจริตอาจเกี่ยวกับการสมรู้ร่วมคิด การปลอมแปลงเอกสารหลักฐาน การตั้งใจละเว้นการแสดงข้อมูล การแสดงข้อมูลที่ไม่ตรงตามข้อเท็จจริงหรือการแทรกแซงการควบคุมภายใน
* ทำความเข้าใจในระบบการควบคุมภายในที่เกี่ยวข้องกับการตรวจสอบ เพื่อออกแบบวิธีการตรวจสอบที่เหมาะสมกับสถานการณ์ แต่ไม่ใช่เพื่อวัตถุประสงค์ในการแสดงความเห็นต่อความมีประสิทธิผลของการควบคุมภายในของกลุ่มกิจการและบริษัท
* ประเมินความเหมาะสมของนโยบายการบัญชีที่กรรมการใช้และความสมเหตุสมผลของประมาณการทางบัญชี และการเปิดเผยข้อมูลที่เกี่ยวข้องซึ่งจัดทำขึ้นโดยกรรมการ
* สรุปเกี่ยวกับความเหมาะสมของการใช้เกณฑ์การบัญชีสำหรับการดำเนินงานต่อเนื่องของกรรมการจากหลักฐานการสอบบัญชีที่ได้รับ และประเมินว่ามีความไม่แน่นอนที่มีสาระสำคัญที่เกี่ยวกับเหตุการณ์หรือสถานการณ์ที่อาจเป็นเหตุให้เกิดข้อสงสัยอย่างมีนัยสำคัญต่อความสามารถของกลุ่มกิจการและบริษัทในการดำเนินงานต่อเนื่องหรือไม่ ถ้าข้าพเจ้าได้ข้อสรุปว่า  
  มีความไม่แน่นอนที่มีสาระสำคัญ ข้าพเจ้าต้องกล่าวไว้ในรายงานของผู้สอบบัญชีของข้าพเจ้าโดยให้ข้อสังเกตถึงการเปิดเผยข้อมูลในงบการเงินรวมและงบการเงินเฉพาะกิจการที่เกี่ยวข้อง หรือถ้าการเปิดเผยดังกล่าวไม่เพียงพอ ความเห็นของข้าพเจ้าจะเปลี่ยนแปลงไป ข้อสรุปของข้าพเจ้าขึ้นอยู่กับหลักฐานการสอบบัญชีที่ได้รับจนถึงวันที่ในรายงานของผู้สอบบัญชีของข้าพเจ้า อย่างไรก็ตาม เหตุการณ์หรือสถานการณ์ในอนาคตอาจเป็นเหตุให้กลุ่มกิจการและบริษัทต้องหยุดการดำเนินงานต่อเนื่อง
* ประเมินการนำเสนอ โครงสร้างและเนื้อหาของงบการเงินรวมและงบการเงินเฉพาะกิจการโดยรวม รวมถึงการเปิดเผยข้อมูลว่างบการเงินรวมและงบการเงินเฉพาะกิจการแสดงรายการ และเหตุการณ์ในรูปแบบที่ทำให้มีการนำเสนอข้อมูล  
  โดยถูกต้องตามที่ควรหรือไม่
* ได้รับหลักฐานการสอบบัญชีที่เหมาะสมอย่างเพียงพอเกี่ยวกับข้อมูลทางการเงินของกิจการภายในกลุ่มหรือกิจกรรม  
  ทางธุรกิจภายในกลุ่มกิจการเพื่อแสดงความเห็นต่องบการเงินรวม ข้าพเจ้ารับผิดชอบต่อการกำหนดแนวทาง การควบคุม  
  ดูแลและการปฏิบัติงานตรวจสอบกลุ่มกิจการ ข้าพเจ้าเป็นผู้รับผิดชอบแต่เพียงผู้เดียวต่อความเห็นของข้าพเจ้า

ข้าพเจ้าได้สื่อสารกับคณะกรรมการตรวจสอบในเรื่องต่าง ๆ ที่สำคัญซึ่งรวมถึงขอบเขตและช่วงเวลาของการตรวจสอบตามที่ได้วางแผนไว้ ประเด็นที่มีนัยสำคัญที่พบจากการตรวจสอบ และข้อบกพร่องที่มีนัยสำคัญในระบบการควบคุมภายในหากข้าพเจ้า  
ได้พบในระหว่างการตรวจสอบของข้าพเจ้า

ข้าพเจ้าได้ให้คำรับรองแก่คณะกรรมการตรวจสอบว่า ข้าพเจ้าได้ปฏิบัติตามข้อกำหนดจรรยาบรรณที่เกี่ยวข้องกับความเป็นอิสระและได้สื่อสารกับคณะกรรมการตรวจสอบเกี่ยวกับความสัมพันธ์ทั้งหมด ตลอดจนเรื่องอื่นซึ่งข้าพเจ้าเชื่อว่ามีเหตุผลที่บุคคลภายนอกอาจพิจารณาว่ากระทบต่อความเป็นอิสระของข้าพเจ้าและมาตรการที่ข้าพเจ้าใช้เพื่อป้องกันไม่ให้ข้าพเจ้าขาดความเป็นอิสระ

จากเรื่องที่สื่อสารกับคณะกรรมการตรวจสอบ ข้าพเจ้าได้พิจารณาเรื่องต่าง ๆ ที่มีนัยสำคัญที่สุดในการตรวจสอบงบการเงินรวม  
และงบการเงินเฉพาะกิจการในรอบระยะเวลาปัจจุบันและกำหนดเป็นเรื่องสำคัญในการตรวจสอบ ข้าพเจ้าได้อธิบายเรื่องเหล่านี้  
ในรายงานของผู้สอบบัญชี เว้นแต่กฎหมายหรือข้อบังคับไม่ให้เปิดเผยต่อสาธารณะเกี่ยวกับเรื่องดังกล่าว หรือในสถานการณ์ที่ยากที่จะเกิดขึ้น ข้าพเจ้าพิจารณาว่าไม่ควรสื่อสารเรื่องดังกล่าวในรายงานของข้าพเจ้าเพราะการกระทำดังกล่าวสามารถคาดการณ์  
ได้อย่างสมเหตุผลว่าจะมีผลกระทบในทางลบมากกว่าผลประโยชน์ต่อส่วนได้เสียสาธารณะจากการสื่อสารดังกล่าว

บริษัท ไพร้ซวอเตอร์เฮาส์คูเปอร์ส เอบีเอเอส จำกัด

**บุญเรือง เลิศวิเศษวิทย์**

ผู้สอบบัญชีรับอนุญาตเลขที่ 6552

กรุงเทพมหานคร

28 กุมภาพันธ์ พ.ศ. 2568

**บริษัท พลังงานบริสุทธิ์ จำกัด (มหาชน)**

**งบการเงินรวมและงบการเงินเฉพาะกิจการ**

**วันที่ 31 ธันวาคม พ.ศ. 2567**